Document ID: 32007D0428

KOMISJONI OTSUS,
18. juuni 2007,
kadusafossi nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
(teatavaks tehtud numbri K(2007) 2511 all)
(EMPs kohaldatav tekst)
(2007/428/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 sätestatakse, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad nimetatud direktiivi I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui kõnesolevaid aineid uuritakse järk-järgult tööprogrammi raames.
(2)
Komisjoni määrustega (EÜ) nr 451/2000 (2) ja (EÜ) nr 703/2001 (3) on sätestatud direktiivi 91/414/EMÜ artikli 8 lõikes 2 nimetatud tööprogrammi teise etapi üksikasjalikud rakenduseeskirjad ning kehtestatud hindamisele kuuluvate toimeainete loetelu nende võimalikuks kandmiseks direktiivi 91/414/EMÜ I lisasse. Kadusafoss kuulub nimetatud loetelusse.
(3)
Kadusafossi toimet inimeste tervisele ja keskkonnale on taotleja kavandatud kasutusviiside puhul hinnatud vastavalt määruste (EÜ) nr 451/2000 ja (EÜ) nr 703/2001 sätetele. Lisaks on kõnealustes määrustes määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (EFSA) vastavalt määruse (EÜ) nr 451/2000 artikli 8 lõikele 1. Kadusafossi puhul oli referentliikmesriik Kreeka ja kogu asjaomane teave esitati 1. juunil 2004.
(4)
Hindamisaruande kohta on esitanud vastastikused eksperdihinnangud liikmesriigid ja EFSA ning see esitati komisjonile 24. aprillil 2006. aastal EFSA kokkuvõttena, milles käsitletakse vastastikuseid eksperdihinnanguid pestitsiidse toimeaine kadusafossi riskianalüüsi kohta. (4) Liikmesriigid ja komisjon vaatasid kõnealuse aruande läbi toiduahela ja loomatervishoiu alalises komitees ning see vormistati 24. novembril 2006 komisjoni läbivaatamisaruandena kadusafossi kohta.
(5)
Kõnealuse toimeaine hindamisel on esile kerkinud terve rida küsimusi. Olemasolevatest andmetest ei selgu, et tarbijatele kadusafossiga tugevast ja pikaajalisest kokkupuutest põhjustatud mõju saaks pidada vastuvõetavaks, sest asjaomaste jääkide kohta ei ole piisavat teavet. Lisaks ei saadud hinnata riski põhjaveele andmete puudumise tõttu. Seetõttu ei olnud kättesaadava teabe põhjal võimalik järeldada, et kadusafoss vastab direktiivi 91/414/EMÜ I lisasse kandmise kriteeriumidele.
(6)
Komisjon palus teavitajal esitada omapoolsed märkused vastastikuste eksperdihinnangute tulemuste kohta ning teatada, kas ta kavatseb tulevikus aine kasutamist toetada või mitte. Teavitaja esitas omapoolsed märkused, mida on hoolikalt uuritud. Vaatamata esitatud väidetele jäid ülalnimetatud probleemid siiski lahendamata ning esitatud ja EFSA ekspertide kohtumistel hinnatud teabe põhjal koostatud hindamisaruannetest ei selgunud, et kadusafossi sisaldavad taimekaitsevahendid võiksid kavandatud kasutustingimustes üldiselt vastata direktiivi 91/414/EMÜ artikli 5 lõike 1 punktides a ja b sätestatud nõuetele.
(7)
Seepärast ei tuleks kadusafossi kanda direktiivi 91/414/EMÜ I lisasse.
(8)
Tuleks võtta meetmeid tagamaks, et kadusafossi sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks uusi lubasid ei anta.
(9)
Liikmesriigi antud ajapikendusi kadusafossi sisaldava taimekaitsevahendi olemasolevate varude müügiks, ladustamiseks, turuleviimiseks ja kasutamiseks tuleks piirata kaheteistkümne kuuga, et võimaldada olemasolevate varude ärakasutamist ühe järgneva kasvuperioodi jooksul.
(10)
Käesolev otsus ei piira kadusafossi kohta taotluse esitamist vastavalt direktiivi 91/414/EMÜ artikli 6 lõikele 2 seoses selle võimaliku kandmisega kõnealuse direktiivi I lisasse.
(11)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kadusafossi ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a)
kadusafossi sisaldavate taimekaitsevahendite load tühistatakse alates 18. detsembrist 2007;
b)
kadusafossi sisaldavate taimekaitsevahendite jaoks ei anta lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mille liikmesriigid annavad vastavalt direktiivi 91/414/EMÜ artikli 4 lõike 6 sätetele, peab olema võimalikult lühike ja lõpeb hiljemalt 18. detsembril 2008.
Artikkel 4
Käesolev otsus on adresseeritud liikmesriikidele.
Brüssel, 18. juuni 2007

Labels: 4
20
0
3
6